ai4bharat/Pralekha huggingface dataset:
रक्षा मंत्रालय
ठाणे की मेसर्स सूर्यदीप्त प्रोजेक्ट्स प्राइवेट लिमिटेड में दूसरे एसीटीसीएम बार्ज, नौका यार्ड 126  को लॉन्च किया
ऐम्यूनिशन कम टारपीडो कम मिसाइल  बार्ज, नौका यार्ड 126  को 19 जुलाई 2023 को ठाणे की मेसर्स सूर्यदीप्त प्रोजेक्ट्स प्राइवेट लिमिटेड में वारशिप प्रोडक्शन सुपरिटेंडेंट  कमांडर सुनील कौशिक ने लॉन्च किया। स्वदेशी निर्माताओं से प्राप्त सभी प्रमुख और सहायक उपकरणों/प्रणालियों के साथ यह बार्ज रक्षा मंत्रालय की ‘मेक इन इंडिया’ पहल का गौरवशाली पथप्रदर्शक है।
भारत सरकार की आत्मनिर्भर भारत पहल के अनुरूप ठाणे की एक एमएसएमई मेसर्स सूर्यदीप्त प्रोजेक्ट्स प्राइवेट लिमिटेड के साथ 11 x एसीटीसीएम बार्ज के निर्माण के लिए अनुबंध पूरा हो चुका है। यह बार्ज 30 साल की सेवा अवधि के लिए बनाया जा रहा है। एसीटीसीएम बार्ज की उपलब्धता जेट्टी के किनारे और बाहरी बंदरगाहों पर आईएन जहाजों के लिए सामान/ऐम्यूनिशन के परिवहन, चढ़ाने और उतरने की सुविधा प्रदान करके आईएन की परिचालन प्रतिबद्धताओं को गति प्रदान करेगी।
पिछले दो महीनों  में देश के पूर्वी और पश्चिमी तट पर स्थित दो एमएसएमई शिपयार्ड-मेसर्स सिकॉन और मेसर्स सूर्यदीप्त द्वारा भारतीय नौसेना के लिए दो ऐम्यूनिशन बार्ज की लॉन्चिंग और डिलीवरी की गई। यह भारतीय नौसेना की एमएसएमई उद्योग को समर्थन देने और भारत सरकार की आत्मनिर्भर भारत पहल को मजबूत करने की प्रतिबद्धता को दर्शाता है।
पर्यावरण, वन एवं जलवायु परिवर्तन मंत्रालय
मंत्री से अधिकारियों तक, मीडिया से जनता तक, प्रत्येक ने एक-साथ अंतर्राष्ट्रीय वन दिवस पर राष्ट्रीय प्राणी उद्यान में 75 पौधे लगाये
श्री भूपेन्द्र यादव ने भारत की स्वतंत्रता के 75 वर्ष पूर्ण होने के क्रम में राष्ट्रीय प्राणी उद्यान में 75 पौधों के रोपण का स्वागत किया
पर्यावरण, वन और जलवायु परिवर्तन मंत्रालय वन संरक्षण को ‘जनभागीदारी’ का स्वरूप देने के लिये अंतर्राष्ट्रीय वन दिवस मना रहा है
चंदन, शीशम, अगर की लकड़ी और लाल चंदन जैसी प्रजातियों के पौधारोपण को प्रोत्साहित करने के लिये वन-संवर्धन की गतिविधियों के विषय में पुस्तिका जारी की गई
पर्यावरण, वन और जलवायु परिवर्तन मंत्री श्री भूपेन्द्र सिंह की अगुवाई में अंतर्राष्ट्रीय वन दिवस मनाने के लिये एक ऐतिहासिक पौधारोपण अभियान का आयोजन किया गया। यह आयोजन राष्ट्रीय प्राणी उद्यान में किया गया, जहां मंत्री से अधिकारियों तक, मीडिया से जनता तक, प्रत्येक ने एक-साथ आजादी के 75 वर्ष पूरे होने के क्रम में 75 पौधे लगाये।
यह ऐतिहासिक पहल भारत की स्वतंत्रता के 75 वर्ष पूर्ण होने के उपलक्ष्य में हर गांव में 75-75 पौधे लगाने के बारे में माननीय प्रधानमंत्री श्री नरेन्द्र मोदी के आह्वान के अनुपालन में की गई।
‘जनभागीदारी’ पहल न केवल जागरूकता पैदा करती है, बल्कि वनीकरण के जरिये 13 प्रमुख नदियों के पुनरुद्धार पर हाल में जारी विस्तृत परियोजना रिपोर्टों  का भी पालन करती है। ये सारे प्रयास प्रधानमंत्री श्री नरेन्द्र मोदी की उस आमूल परिकल्पना के अनुरूप हैं, जिसके तहत आने वाले 25 वर्ष ‘अमृत काल’ हैं। इस दौरान आने वाले 10 से 20 वर्षों में हरित आवरण को विस्तार देना है। इस कदम से मौजूदा पीढ़ी की ‘वन भागीदारी और जन भागीदारी’ के जरिये आने वाली पीढ़ी को ‘हरित भारत’ के दर्शन होंगे।
श्री भूपेन्द्र सिंह ने कहा कि इस उत्सव का उद्देश्य है जागरूकता पैदा करना, खासतौर से युवा पीढ़ी में, ताकि वे वनों से प्रेम करना सीखें और वनों के संरक्षण तथा सुरक्षा के लिये योगदान कर सकें।
श्री भूपेन्द्र यादव ने कहा कि शब्दों से बढ़कर कार्य होता है। इसलिये वृक्ष लगाने की पहल करने से ज्यादा जागरूकता फैलती है, न कि बोलने और लेख लिखने से। उन्होंने सराहना करते हुये कहा कि कलम पकड़ने वाले हाथ भी आज पेड़ लगाने के लिये मिट्टी से सने हैं। वे इस अभियान में मीडिया कर्मियों की भागीदारी का उल्लेख कर रहे थे।
वन संरक्षण को ‘जनभागीदारी’ का स्वरूप देने के उद्देश्य से एक अन्य पहल के तहत पर्यावरण, वन और जलवायु परिवर्तन मंत्रालय ने आज नई दिल्ली के राष्ट्रीय प्राणी उद्यान में अंतर्राष्ट्रीय वन दिवस मनाया। इस अवसर पर पर्यावरण, वन और जलवायु परिवर्तन मंत्री श्री भूपेन्द्र यादव और पर्यावरण, वन और जलवायु परिवर्तन राज्यमंत्री श्री अश्विनी चौबे उपस्थित थे। इसका उद्देश्य लोगों में हर तरह के वनों के प्रति जागरूकता पैदा करना था।
इस वर्ष की विषयवस्तु “वन तथा सतत उत्पादन और खपत” है।
श्री अश्विनी चौबे ने जोर देकर कहा कि इस वार्षिक कार्यक्रम का उत्सव तभी सफल होगा, जब हर व्यक्ति वन संरक्षण को समझने लगेगा और उसके उत्पादों का समझदारी से इस्तेमाल करेगा।
कार्यक्रम के दौरान चंदन, शीशम, अगर की लकड़ी और लाल चंदन जैसी प्रजातियों के पौधारोपण को प्रोत्साहित करने के लिये वन-संवर्धन की गतिविधियों के विषय में पुस्तिका भी जारी की गई। यह पुस्तिका इन प्रजातियों को आगे बढ़ाने में बहुत सहायक होगी।
इसके अलावा, ‘प्रोजेक्ट एलीफैन्ट’ प्रभाग की पहल ‘ट्रम्पेट,’ ‘गज सूचना’ और ‘एपीपी’ न्यूज-लेटर भी इस अवसर पर जारी किये गये। केंद्रीय चिड़ियाघर प्राधिकरण  द्वारा तैयार “एक्स-सीटू मैनेजमेन्ट ऑफ एमफीबियंस इन ज़ू” नामक एक पुस्तिका भी जारी की गई।
मंत्रिमण्डल
कैबिनेट ने इलेक्ट्रॉनिक्स एवं सूचना प्रौद्योगिकी मंत्रालय के अंतर्गत सामान्य सेवा केन्द्रों को पीएम-एसवाईएम के लिए पंजीकरण एजेंसी के रूप में शामिल करने की मंजूरी दी
प्रधानमंत्री श्री नरेन्द्र मोदी की अध्यक्षता में केंद्रीय मंत्रिमंडल ने इलेक्ट्रॉनिक्स एवं सूचना प्रौद्योगिकी मंत्रालय के अंतर्गत सामान्य सेवा केन्द्रों को पीएम-एसवाईएम के लिए पंजीकरण एजेंसी के रूप में शामिल करने की मंजूरी दी है तथा केन्द्र व राज्य सरकारों के अन्य मंत्रालयों/विभागों/कल्याण बोर्ड/अन्य एजेंसियों द्वारा प्रदाताओं के अंश के रूप में दी जाने वाली बड़ी धनराशि को जमा लेने की स्वीकृति दी है।
लाभ :
इस मंजूरी से असंगठित क्षेत्र के कामगारों को 60 वर्ष की आयु के पश्चात् पेंशन के रूप में 3,000 रुपये मिलने से सामाजिक सुरक्षा प्राप्त होगी।
संस्कृति मंत्रालय
'आजादी का अमृत महोत्सव' के तहत संस्कृति मंत्रालय द्वारा आयोजित एम.पी. कप पोलो चैंपियनशिप  2021 का सफलतापूर्वक समापन
वर्ष 1921 में शुरू किये गए प्रीमियर टूर्नामेंट ने अपने आयोजन के 100 साल पूरे किए
'आजादी का अमृत महोत्सव' के माध्यम से स्वतंत्रता के 75 साल का उत्सव मनाने और हमारे गौरवशाली सांस्कृतिक इतिहास का गौरव गान करने के लिए संस्कृति मंत्रालय ने एम.पी. कप पोलो चैंपियनशिप - सर प्रताप सिंह कप 2021 के फाइनल मैच का आयोजन किया। संस्कृति और विदेश राज्य मंत्री श्रीमती मीनाक्षी लेखी ने 14 नवंबर 2021 को जयपुर के प्रतिष्ठित पोलो मैदान में पहली गेंद डाल कर फाइनल मैच की शुरुआत की। इस चैंपियनशिप का आयोजन इंडियन पोलो एसोसिएशन के तत्वावधान में जस्ट इन टाइम स्पोर्ट्स फाउंडेशन के सहयोग से किया गया था। सर प्रताप सिंह कप भारत के सबसे ऐतिहासिक और प्रमुख टूर्नामेंटों में से एक है, जिसे वर्ष 1921 में शुरू किया गया था। इस चैंपियनशिप के पूरा होने के साथ ही इसने अपने आयोजन के 100 साल पूरे कर लिए हैं।
सर प्रताप सिंह कप 2021 का फाइनल मैच यूरोपीय संघ के राजदूत सहित लगभग 40 देशों के वरिष्ठ सेना कर्मियों और राजदूतों द्वारा देखा गया।
फाइनल मुकाबला सोना पोलो और विमल एरियन अचीवर्स की टीमों के बीच खेला गया। विमल एरियन अचीवर्स ने इस मैच में 11-8 से जीत हासिल की। श्री जुआन क्रूज़ लोसादा को उनके असाधारण प्रदर्शन के लिए मैन ऑफ द मैच का पुरस्कार दिया गया।
यह एक शानदार मुकाबला था, जिसमें खेल के पहले कुछ मिनटों में ही तीन गोल हो गए।
मैच के बाद 61 कैवेलरी द्वारा ट्रिक राइडिंग प्रदर्शन किया गया, जिसने दर्शकों को चकित कर दिया। चूंकि पोलो की शुरुआत 1800 के दशक में मणिपुर में हुई थी, इसलिए अरुणाचल प्रदेश, असम, मेघालय और नागालैंड के लोक नर्तकों के सांस्कृतिक प्रदर्शनों ने इस आयोजन को खूबसूरत बना दिया। लोक नृत्य टीमों का नेतृत्व क्रमशः श्री एल. वांगचु, सुश्री संगीता राभा, सुश्री बाबेट पाशा और सुश्री तुमची कोठा ने किया। पूरे सांस्कृतिक कार्यक्रम का समन्वय उत्तर मध्य क्षेत्र सांस्कृतिक केंद्र, प्रयागराज, उत्तर प्रदेश द्वारा किया गया।
इस कार्यक्रम में राजधानी से कई पोलो खेल प्रेमी और प्रतिष्ठित अतिथि भी उपस्थित थे।
देश में इस खेल का इतिहास उस समय से शुरू होता है, जब भारत में पोलो का पहला केंद्र 1892 में इंडियन पोलो एसोसिएशन  के रूप में स्थापित किया गया था।
जोधपुर के महाराजा सर प्रताप सिंह ने वर्ष 1921 में एचआरएच द ड्यूक ऑफ कनॉट की भारत यात्रा की स्मृति में इस टूर्नामेंट कप की शुरुआत की थी। यह 14 गोल ट्रॉफी है। यह पहली बार 1921 में दिल्ली में खेला गया था और इसे पटियाला टीम ने जीता था।
श्रीमती मीनाक्षी लेखी ने सभी राजदूतों का स्वागत किया और मीडिया के सदस्यों से बातचीत की। इस अवसर पर उन्होंने कहा, यह हमारा कर्तव्य है कि हम अपने देश की सांस्कृतिक विरासत का उत्सव मनाएं और इसे दुनिया के सामने बेहतरीन तरीके से पेश करें। श्रीमती लेखी ने अपनी तरफ से पोलो ग्राउंड वर्कर्स के लिए 50 कंबल और पोलो पोनी उपलब्ध कराये।
यह आयोजन प्रधानमंत्री श्री नरेन्द्र मोदी जी के फिट इंडिया और खेलो इंडिया के आह्वान के अनुरूप है, जो "स्पोर्ट्स फॉर एक्सीलेंस" पहल को आगे बढ़ाने का प्रयास करता है तथा फिटनेस को हमारे जीवन का अभिन्न अंग बनाने पर जोर देता है।
भारत के पोलो सहित कई खेल परंपराओं के साथ समृद्ध ऐतिहासिक संबंध हैं। भारत दुनिया के उन कुछ प्रमुख देशों में से एक है, जहां यह खेल अभी भी संरक्षित है और खेला जाता है। पोलो को भारत का "विरासत का खेल" भी कहा जाता है। 'आजादी का अमृत महोत्सव' भारत की विरासत का उत्सव मनाता है और यह आयोजन हमारे खेलों की सांस्कृतिक विरासत को समेटे हुए है।
गृह मंत्रालय
केन्द्रीय गृह एवं सहकारिता मंत्री श्री अमित शाह ने प्रसिद्ध पार्श्वगायिका भारत रत्न सुश्री लता मंगेशकर के निधन पर शोक व्यक्त किया
सुर व संगीत की पूरक लता दीदी ने अपनी सुर साधना व मंत्रमुग्ध कर देने वाली वाणी से न सिर्फ भारत बल्कि पूरे विश्व में हर पीढ़ी के जीवन को भारतीय संगीत की मिठास से सराबोर किया
संगीत जगत में उनके योगदान को शब्दों में पिरोना संभव नहीं है, उनका निधन मेरे लिए व्यक्तिगत क्षति है
मैं खुद को सौभाग्यशाली समझता हूँ कि समय-समय पर मुझे लता दीदी का स्नेह और आशीर्वाद प्राप्त होता रहा
अपने अतुलनीय देशप्रेम, मधुर वाणी और सौम्यता से वो सदैव हमारे बीच रहेंगी, उनके परिजनों व असंख्य प्रशंसकों के प्रति अपनी संवेदनाएं व्यक्त करता हूँ
केन्द्रीय गृह एवं सहकारिता मंत्री श्री अमित शाह ने प्रसिद्ध पार्श्वगायिका भारत रत्न सुश्री लता मंगेशकर के निधन पर शोक व्यक्त किया।
ट्वीट्स के माध्यम से श्री अमित शाह ने कहा कि “सुर व संगीत की पूरक लता दीदी ने अपनी सुर साधना व मंत्रमुग्ध कर देने वाली वाणी से न सिर्फ भारत बल्कि पूरे विश्व में हर पीढ़ी के जीवन को भारतीय संगीत की मिठास से सराबोर किया। संगीत जगत में उनके योगदान को शब्दों में पिरोना संभव नहीं है। उनका निधन मेरे लिए व्यक्तिगत क्षति है।“
केन्द्रीय गृह मंत्री ने कहा कि “मैं खुद को सौभाग्यशाली समझता हूँ कि समय-समय पर मुझे लता दीदी का स्नेह और आशीर्वाद प्राप्त होता रहा। अपने अतुलनीय देशप्रेम, मधुर वाणी और सौम्यता से वो सदैव हमारे बीच रहेंगी। उनके परिजनों व असंख्य प्रशंसकों के प्रति अपनी संवेदनाएं व्यक्त करता हूँ। ॐ शांति शांति”
प्रधानमंत्री कार्यालय
प्रधानमंत्री ने लोगों को रामनवमी की शुभकामनाएं दीं
प्रधानमंत्री श्री नरेन्द्र मोदी ने रामनवमी के शुभ अवसर पर लोगों को शुभकामनाएं दी हैं। प्रधानमंत्री ने कहा, 'रामनवमी के पावन अवसर पर समस्त देशवासियों को हार्दिक शुभकामनाएं। जय श्रीराम!'
संस्कृति मंत्रालय
केंद्रीय मंत्री श्री अनुराग ठाकुर माधवपुर घेड़ उत्सव में सम्मिलित हुये
वर्तमान और भावी पीढ़ियों को सांस्कृतिक जड़ों से जुड़ना चाहिये
प्रधानमंत्री श्री नरेन्द्र मोदी के नेतृत्व में पूर्वोत्तर का अभूतपूर्व विकासः श्री ठाकुर
सूचना और प्रसारण मंत्री श्री अनुराग ठाकुर गुजरात के चार दिवसीय ‘माधवपुर घेड़ मेला’ के तीसरे दिन मेले में सम्मिलित हुये। कार्यक्रम में मणिपुर के मुख्यमंत्री श्री एन. बिरेन सिंह और गुजरात के मंत्रियों ने भी हिस्सा लिया।
इस अवसर पर उपस्थितजनों को सम्बोधित करते हुये श्री ठाकुर ने कहा कि माधवपुर घेड़ मेला भारत के लोगों को आपस में जोड़ने का प्रतीक है और यह उत्सव देश के सुदूर पूर्व को देश के पश्चिमी हिस्से से जोड़ता है। पूर्वोत्तर राज्यों में चल रहे विकास कार्यों का उल्लेख करते हुये श्री ठाकुर ने कहा कि ‘लुक ईस्ट’ नीति अब ‘ऐक्ट ईस्ट’ नीति बन चुकी है। वर्तमान सरकार के अंतर्गत भारत के पूर्वोत्तर राज्य अब अवसंरचना तथा सुविधाओं के अभूतपूर्व विकास के साक्षी हैं।
श्री ठाकुर ने कहा कि प्रधानमंत्री श्री नरेन्द्र मोदी के नेतृत्व में सरकार ने भारत की विस्मृत धरोधर को दोबारा जीवित करने की दिशा में सक्रिय काम किया है तथा प्रधानमंत्री के नेतृत्व में ही जहां एक तरफ केदारनाथजी मंदिर को भव्य स्वरूप दिया गया, वहीं सोमनाथ मंदिर ने भी नई ऊंचाइयों का स्पर्श किया। श्री ठाकुर ने काशी विश्वनाथ कॉरिडोर, राम मंदिर निर्माण और चार धाम के सुंदरीकरण की दिशा में किये जाने वाले कामों की प्रशंसा की।
श्री अनुराग ठाकुर ने कहा कि हालांकि 1947 में भारत ने राजनीतिक स्वंत्रता प्राप्त कर ली थी, लेकिन सांस्कृतिक स्वतंत्रता उसे नहीं मिली थी। सांस्कृतिक स्वतंत्रता उसे 2014 में मिली, जब सांस्कृतिक राष्ट्रवाद, राजनीतिक विमर्श का महत्वपूर्ण हिस्सा बना। उन्होंने वर्तमान और भावी पीढ़ियों का आह्वान किया कि वे अपनी सांस्कृतिक जड़ों से जुड़ें। उन्होंने कहा कि यह हमारा दायित्व है कि हम अपनी सांस्कृतिक विरासत की कहानियों को जनता के बीच प्रसारित करें।
श्री ठाकुर ने अबू धाबी की अपनी हाल की यात्रा का स्मरण करते हुये कहा कि प्रधानमंत्री के नेतृत्व में स्थापित मैत्रीपूर्ण सम्बंधों के आधार पर ही अब खाड़ी के एक देश में भव्य स्वामी नारायण मंदिर का निर्माण होगा।
श्री अनुराग ठाकुर ने भरोसा दिलाया कि सूचना एवं प्रसारण मंत्रालय अपनी मीडिया इकाइयों के साथ उत्सव को बढ़ावा देगा और उसकी भव्यता को प्रदर्शित करेगा।
माधवपुर घेड़ उत्सव 10 से 13 अप्रैल, 2022 तक मनाया जा रहा है। उत्सव का उद्घाटन राष्ट्रपति ने किया था तथा संस्कृति मंत्रालय और उत्तर पूर्व क्षेत्र विकास मंत्रालय के साथ गुजरात सरकार इसका आयोजन कर रही है।
इलेक्ट्रानिक्स एवं आईटी मंत्रालय
इलेक्ट्रॉनिक्स और सूचना प्रौद्योगिकी राज्य मंत्री राजीव चंद्रशेखर ने दुबई एक्सपो-2020 में कहा- भारत, कुशल श्रम शक्ति में दुनिया का अग्रणी भागीदार होगा
इलेक्ट्रॉनिक्स और सूचना प्रौद्योगिकी राज्य मंत्री और कौशल विकास तथा उद्यमिता राज्य मंत्री श्री राजीव चंद्रशेखर ने कहा कि भारत सभी क्षेत्रों में कुशल श्रमशक्ति उपलब्ध कराने की दिशा में विश्व में अग्रणी देश होगा। दुबई में एक्सपो-2020 के भारत पैवेलियन के अपने दौरे के दौरान उन्होंने कहा, "भारत मध्य पूर्व के देशों, संयुक्त अरब अमीरात और दुनिया भर के अन्य देशों के लिए एक विश्वसनीय, उच्च योग्य और कुशल श्रम शक्ति और उद्यमी उपलब्ध कराने में अग्रणी भागीदार हो सकता है जो विश्व अर्थव्यवस्थाओं के भविष्य को आकार दे सकता है।"
भारत- संयुक्त अरब अमीरात संबंधों पर बात करते हुए, श्री चंद्रशेखर ने कहा, "भारत और संयुक्त अरब अमीरात के बीच सभी क्षेत्रों में मजबूत व्यापार और निवेश संबंध हैं। दुनिया भर में आर्थिक समृद्धि लाने और लोगों के लिए अवसर पैदा करने के लिए दोनों देशों के बीच आपसी संबंधों में, विशेष रूप से कोविड महामारी के बाद के युग में वृद्धि होगी और यह सम्बन्ध प्रगाढ़ होकर और मजबूत होंगे।”
एक्सपो में इंडिया पवेलियन के महत्व पर प्रकाश डालते हुए, श्री चंद्रशेखर ने कहा, "पवेलियन अपने नागरिकों के लिए अवसर पैदा करने और भविष्य की एक बेहतर, शांतिपूर्ण और समृद्ध दुनिया बनाने के लिए अन्य देशों के साथ सहयोग करने के लिए भारत की बढ़ती महत्वाकांक्षाओं और आकांक्षाओं का प्रतिनिधित्व करता है। यह पवेलियन, प्रधानमंत्री श्री नरेन्द्र मोदी की कल्पना के अनुरूप नए और स्वावलम्बी भारत  में सभी के लिए अवसर और समृद्धि के लिए निर्देशित है।”
वैश्विक निवेशक समुदाय को अपने संदेश में, श्री चंद्रशेखर ने कहा, “कोविड महामारी ने भारत के लचीलेपन और क्षमताओं - इसके उद्यमियों, सरकार और युवा आबादी को दुनिया के सामने ला दिया है। आगे बढ़ते हुए, भारत की महत्वाकांक्षा दुनिया भर में आर्थिक समृद्धि और विकास को बढ़ावा देने वाला एक मजबूत भागीदार देश बनना है। हम मध्य पूर्व और दुनिया भर के सभी निवेशकों को नए भारत की आर्थिक समृद्धि का हिस्सा बनने और वैश्विक अर्थव्यवस्था के पुनरुत्थान, विकास और पुनरुद्धार का गवाह बनने के लिए आमंत्रित करते हैं।”
माननीय इलेक्ट्रॉनिक्स, आईटी, कौशल विकास और उद्यमिता राज्य मंत्री ने भी दुबई में एक्सपो-2020 में जर्मनी और यूएसए पैवेलियन का भी दौरा किया।
एमजी/एएम/एमकेएस/डीवी
(Visitor Counter : 248
प्रधानमंत्री कार्यालय
प्रधानमंत्री ने कारगिल विजय दिवस पर सैनिकों को श्रद्धांजलि दी
प्रधानमंत्री श्री नरेन्द्र मोदी ने कारगिल विजय दिवस पर कारगिल में देश की रक्षा के लिए समर्पित सभी वीर योद्धाओं को उनके साहस और सर्वोच्च बलिदान के लिए श्रद्धांजलि दी है।
एक ट्वीट में प्रधानमंत्री ने कहा;
"कारगिल विजय दिवस मां भारती की आन-बान और शान का प्रतीक है। इस अवसर पर मातृभूमि की रक्षा में पराक्रम की पराकाष्ठा करने वाले देश के सभी साहसी सपूतों को मेरा शत-शत नमन। जय हिंद!"
स्वास्थ्य एवं परिवार कल्याण मंत्रालय
कोविड-19 : मिथक बनाम तथ्य
स्वास्थ्य एवं परिवार कल्याण मंत्रालय ने सभी कोविड-19 संक्रमित मरीजों के लिए क्षय रोग  की जांच और पहचान किए गए सभी टीबी मरीजों के लिए कोविड-19 परीक्षण की सिफारिश की है
स्वास्थ्य एवं परिवार कल्याण मंत्रालय ने टीबी-कोविड और टीबी-आईएलआई/एसएआरआई की द्वि-दिशात्मक जांच की जरूरत को दोहराने के लिए कई सलाह और मार्गदर्शन जारी किए हैं
टीबी के मामलों में बढ़ोतरी को कोविड-19 से जोड़ने के लिए साक्ष्यों की कमी है
हाल ही में, कुछ मीडिया में ऐसी खबरें आई हैं कि कोविड-19 से संक्रमित मरीजों में क्षय रोग  के मामलों में अचानक बढ़ोतरी देखी गई है, प्रत्येक दिन करीब एक दर्जन ऐसे ही मामले आने से चिकित्सक चिंतित हैं।
यह स्पष्ट किया जाता है कि स्वास्थ्य एवं परिवार कल्याण मंत्रालय ने सभी कोविड-19 संक्रमित मरीजों के लिए क्षय रोग  की जांच और पहचान किए गए सभी टीबी मरीजों के लिए कोविड-19 परीक्षण की सिफारिश की है। वहीं राज्यों/केंद्रशासित प्रदेशों से कहा गया है कि वे अगस्त 2021 तक बेहतर निगरानी और टीबी व कोविड-19 के मामलों का पता लगाने के प्रयासों में एकरूपता लाएं।
इसके अलावा, मंत्रालय ने टीबी-कोविड और टीबी-आईएलआई/एसएआरआई की द्वि-दिशात्मक जांच की जरूरत को दोहराने के लिए कई सलाह और मार्गदर्शन भी जारी किए हैं। राज्य/केंद्रशासित प्रदेश इन्हें लागू कर रहे हैं।
कोविड-19 संबंधित प्रतिबंधों के प्रभाव के चलते, 2020 में टीबी के मामलों की अधिसूचना में लगभग 25 फीसदी की कमी आई थी, लेकिन सभी राज्य ओपीडी समायोजन में गहन मामले की खोज के साथ-साथ समुदाय में सक्रिय मामले की खोज अभियानों के माध्यम से इस प्रभाव को कम करने के लिए विशेष प्रयास कर रहे हैं।
इससे अतिरिक्त, वर्तमान में यह बताने के लिए पर्याप्त साक्ष्य नहीं हैं कि कोविड-19 के कारण टीबी के मामलों में बढ़ोतरी हुई है या मामले खोजने के प्रयासों में वृद्धि हुई है।
क्षय रोग  और कोविड-19 की दोहरी रुग्णता को इस तथ्य के जरिए और अधिक सामने लाया जा सकता है कि दोनों बीमारियों को संक्रामक रोग के रूप में जाना जाता है और ये मुख्य रूप से फेफड़ों पर हमला करते हैं और ये खांसी, बुखार व सांस लेने में कठिनाई जैसे समान लक्षण पैदा करते हैं, हालांकि टीबी से संक्रमित होने की अवधि लंबी होती है और इस बीमारी की शुरुआत की गति धीमी होती है।
इसके अलावा, टीबी के रोगाणु निष्क्रिय अवस्था में मानव शरीर में मौजूद हो सकते हैं और किसी भी कारण से व्यक्ति की प्रतिरक्षा कमजोर होने पर इसके रोगाणु में कई गुणा बढ़ोतरी होने की क्षमता होती है। समान रूप से ये चीजें कोविड के बाद के परिदृश्य में लागू होती हैं, जब वायरस के कारण या इलाज, विशेष रूप से स्टेरॉयड जैसे प्रतिरक्षा-कम करने वाली दवा के चलते किसी व्यक्ति की प्रतिरक्षा कम विकसित हो सकती है।
सार्स-सीओवी-2 संक्रमण एक व्यक्ति को सक्रिय टीबी बीमारी विकसित करने के लिए अधिक संवेदनशील बना सकता है, क्योंकि टीबी ब्लैक फंगस की तरह एक अवसरवादी संक्रमण है।
अल्पसंख्यक कार्य मंत्रालय
श्री करतारपुर लंघा संघर्ष समिति, श्री अमृतसर, पंजाब के प्रतिनिधिमंडल ने श्री करतारपुर गलियारे को फिर से खोलने का महान निर्णय लेने के लिए प्रधानमंत्री श्री नरेन्द्र मोदी और गृह मंत्री श्री अमित शाह का आभार व्यक्त किया
श्री करतारपुर लंघा संघर्ष समिति, श्री अमृतसर, पंजाब के एक प्रतिनिधिमंडल ने आज नई दिल्ली में राष्ट्रीय अल्पसंख्यक आयोग के अध्यक्ष श्री इकबाल सिंह लालपुरा से मुलाकात की और प्रधानमंत्री श्री नरेन्द्र मोदी और गृह मंत्री श्री अमित शाह को श्री करतारपुर गलियारे को फिर से खोलने का बड़ा फैसला करने के लिए धन्यवाद देते हुए एक ज्ञापन सौंपा।
प्रतिनिधिमंडल ने अपने ज्ञापन में उल्लेख किया कि गुरुद्वारा श्री दरबार साहिब करतारपुर  का सिख पंथ में बहुत महत्व है। सिख धर्म के संस्थापक श्री गुरु नानक देव जी ने अपने जीवन के अंतिम 18 वर्ष करतारपुर में सिख धर्म का प्रचार करते हुए व्यतीत किए थे। देश के विभाजन के बाद, सिख पंथ और नानक नाम लेवा संगतों ने श्री गुरु नानक देव के अंतिम विश्राम स्थल के दर्शन दीदार की लालसा व्यक्त की। करतारपुर गलियारे को दो साल पहले भारत सरकार की पहल पर संगत द्वारा 70 साल से की जा रही प्रार्थना और उनकी धार्मिक भावनाओं को ध्यान में रखते हुए फिर से खोल दिया गया था। इसका उद्घाटन 9 नवंबर, 2019 को भारत की ओर से प्रधानमंत्री श्री नरेन्द्र मोदी द्वारा किया गया था। दुर्भाग्य से, कोविड-19 के प्रकोप के कारण, इसे 16 मार्च, 2020 को बंद कर दिया गया था। तब से, सिख संगत इस करतारपुर गलियारे को फिर से खोलने का आग्रह करते आ रहे थे।
प्रतिनिधि मंडल ने गुरु नानक जयंती के अवसर पर करतारपुर गलियारे को फिर से खोलने के लिए भारत सरकार का आभार व्यक्त किया है। सरकार के इस निर्णय से 19 नवंबर, 2021 को श्री गुरु नानक देव जी की जयंती के अवसर पर संगत में बहुत उत्साह और उल्लास भी आएगा। उन्होंने यह भी आशा व्यक्त की कि यह गलियारा निर्बाध रूप से जारी रहेगा और सरकार द्वारा श्री करतारपुर साहिब जाने वाले तीर्थयात्रियों की अधिकतम संख्या के लिए उचित व्यवस्था की जाएगी।
वित्त मंत्रालय
वित्त मंत्री ने उद्योगों,सेवाओं और व्यापार समूहों के प्रतिनिधियों के साथ बजट पूर्व विचार विमर्श किया
केन्द्रीय वित्त और कार्पोरेट मामलों की मंत्री श्रीमती निर्मला सीतारामन ने 2020-21 के अगामी बजट के पूर्व आज नयी दिल्ली में उद्योग,सेवा और व्यापार क्षेत्र के साझेदार समूहों के साथ विचार विमर्श किया।
चर्चा के दौरान मुख्य रूप से निवेश को प्रभावित करने वाले नियमनों, संरक्षणवाद की बढ़ती प्रवृति के बीच निर्यात को प्रोत्साहन देने के उपायों, औद्योगिक उत्पादन, लॉजिस्टिक सेवाओं, मीडिया और मनोरंजन सेवाओं तथा सूचना प्रौद्योगिकी तथा इससे जुड़ी सेवाओं आदि पर विचार विमर्श किया गया।
बैठक में वित्त मंत्री के अलावा वित्त राज्य मंत्री अनुराग ठाकुर, वित्त सचिव श्री राजीव कुमार, आर्थिक मामलों के सचिव श्री अतनु चक्रवर्ती, श्री अजय भूषण पांडेय, राजस्व सचिव श्री योगेन्द्र त्रिपाठी , पर्यटन मंत्रालय में सचिव श्री गुरुप्रसाद महापात्रा, उद्योग संवर्धन और आंतरिक व्यापार विभाग के सचिव श्री अनूप वाधवन, वाणिज्य विभाग के सचिव श्री प्रमोद चंद्र मोदी, केन्द्रीय प्रत्यक्ष कर बोर्ड के अध्यक्ष श्री पीके दास, केन्द्रीय अप्रत्यक्ष कर बोर्ड के अध्यक्ष डाक्टर के वी सुब्रह्मण्यन और सीईए के अलावा वित्त मंत्रालय के कई वरिष्ठ अधिकारी भी मौजूद थे।
बैठक में भारतीय अर्थव्यवस्था को बढ़ावा देने के उद्देश्य से, उद्योग, सेवा और व्यापार क्षेत्र के प्रतिनिधियों ने नियमों के अनुपालन का बोझ कम करने, कर से जुड़े कानूनी विवादों को घटाने और कम जोखिम वाले उद्योग में स्व-प्रमाणीकरण की अनुमति देकर व्यापार को सुगम बनाने, टैक्स और कंपनी कानूनों में अपराधिक दंड के प्रावधानों को हटाने, शेयर पूंजी की लागत में कमी लाने, काम काज और श्रम कानूनों को सरल और युक्तिसंगत बनाने, वैकल्पिक विवाद समाधान के अंतर्राष्ट्रीय मानकों को अपनाने, एमएसएमई क्षेत्र के निर्यातकों की मदद के लिए निर्यात विकास कोष के गठन और विनिर्माण क्षेत्र में निवेश प्रवाह को आसान बनाने से संबधित कई सुझाव दिए ।
बजट पूर्व आयोजित इस बैठक में सीआईएल के अध्यक्ष श्री विक्रम किर्लोस्कर, फिक्की के अध्यक्ष श्री संदीप सोमानी, एसोचेम के महासचिव श्री दीपक सूद, आईएमसी चेंबर ऑफ कामर्स एंड इंडस्ट्रीज के अध्यक्ष श्री आशीष वैद, पीएचडी चेंबर ऑफ कामर्स एंड इंडस्ट्रीज के अध्यक्ष श्री डीके अग्रवाल, सूक्ष्म, लघु और मझौले उद्यमों के परिसंघ के अध्यक्ष श्री अनिमेष सक्सेना तथा निर्यातकों के संगठन -फियो के महानिदेशक और मुख्य कार्यकारी अधिकारी श्री अजय सहाय समेत उद्योग क्षेत्र के कई प्रतिनिधि मौजूद थे।
इस्पात मंत्रालय
आरआईएनएल, विशाखापत्तनम इस्पात संयंत्र की धमन भट्टी-1 ने अपनी स्थापना के बाद से अब तक का सबसे अच्छा दैनिक उत्पादन दर्ज किया
दृढ़ता और उमंग भरे उत्साह के साथ, आरआईएनएल विशाखापत्तनम इस्पात संयंत्र की धमन भट्टी-1  इकाई ने 15 जनवरी 2023 को बीएफ 1  से हॉट मेटल का 8100 टन का रिकॉर्ड उत्पादन हासिल करके एक और उपलब्धि हासिल की। यह बीएफ-1 द्वारा अपनी स्थापना के बाद से हासिल किया गया अबतक का सबसे अच्छा दैनिक उत्पादन है। धमन भट्टी-1 द्वारा 8019 टन का पिछला सर्वश्रेष्ठ दैनिक उत्पादन 18 फरवरी, 2022 को हासिल किया गया था।
श्री अतुल भट्ट, सीएमडी, आरआईएनएल ने रिकॉर्ड उत्पादन हासिल करने के लिए आरआईएनएल की इस इकाई को बधाई दी।
सांख्यिकी एवं कार्यक्रम कार्यान्वयन मंत्रालय
भारत में पेरोल रिपोर्ट – औपचारिक रोजगार परिदृश्य
सांख्यिकी एवं कार्यक्रम कार्यान्वयन मंत्रालय के राष्ट्रीय सांख्यिकी कार्यालय  ने देश में रोजगार परिदृश्य पर प्रेस नोट जारी किया है जिसमें सितम्बर, 2017 से लेकर मई 2022 तक की अवधि को शामिल किया गया है। यह परिदृश्य चुनिंदा सरकारी एजेंसियों के पास उपलब्ध प्रशासनिक रिकॉर्डों पर आधारित है। इसका उद्देश्य कुछ विशेष आयामों में हुई प्रगति का आकलन करना है।
विस्तृत जानकारी सहित अनुलग्नक के लिए यहां क्लिक करें
वित्त मंत्रालय
‘6.20% उर्वरक कंपनी भारत सरकार स्पेशल बॉण्ड 2022’ का पुनर्भुगतान
‘6.20% उर्वरक कंपनी भारत सरकार स्पेशल बॉण्ड 2022’ की बकाया शेष राशि सममूल्य पर 23 दिसंबर, 2022  को प्रतिदेय होगी। उक्त तिथि से उस पर कोई ब्याज देय नहीं होगा। परक्राम्य लिखत अधिनियम, 1881 के तहत किसी भी राज्य सरकार द्वारा पुनर्भुगतान की प्रभावकारी तिथि को अवकाश घोषित किए जाने की स्थिति में संबंधित ऋणों का पुनर्भुगतान उस राज्य के भुगतान कार्यालयों द्वारा इससे पिछले कार्य दिवस को किया जाएगा।
सरकारी प्रतिभूति नियमन, 2007 के उप-नियमों 24 और 24 के अनुसार परिपक्व होने वाली धनराशि का भुगतान सरकारी प्रतिभूति के पंजीकृत धारक को या तो एक पे ऑर्डर, जिसमें उसके बैंक खाते का संबंधित ब्यौरा होगा, के जरिये किया जाएगा अथवा इस रकम को उस बैंक में धारक के खाते में डाल दिया जाएगा जिसमें इलेक्ट्रॉनिक ढंग से धनराशि की प्राप्ति की सुविधा होगी। सरकारी प्रतिभूति को सहायक सामान्य खाता बही या संघटक सहायक सामान्य खाता बही खाते या शेयर प्रमाणपत्र के रूप में रहना चाहिए। प्रतिभूतियों के संदर्भ में भुगतान सुनिश्चित करने के लिए इस तरह की सरकारी प्रतिभूतियों के मूल ग्राहक अथवा उसके बाद वाले धारकों को अपने बैंक खाते का संबंधित ब्यौरा अग्रिम रूप से उपलब्ध कराना होगा।
हालांकि, बैंक खाते का संबंधित ब्यौरा/इलेक्ट्रॉनिक ढंग से धनराशि की प्राप्ति का अधिदेश न होने की स्थिति में नियत तिथि पर ऋण का पुनर्भुगतान सुनिश्चित करने के लिए धारक अपनी उन प्रतिभूतियों को सार्वजनिक ऋण कार्यालयों, कोषागारों/उप कोषागारों,भारतीय स्टेट बैंक की शाखाओं  में पेश कर सकते हैं जिनका निस्सरण या शोधन विधिवत रूप से हो चुका है। इन प्रतिभूतियों को पुनर्भुगतान की नियत तिथि से 20 दिन पहले पेश करना होगा।
निस्सरण या शोधन मूल्य प्राप्त करने की प्रक्रिया के पूर्ण विवरण को किसी भी उपर्युक्त भुगतान कार्यालय से हासिल किया जा सकता है।
भारत सरकार
वित्त मत्रांलय
आर्थिक कार्य विभाग
बजट प्रभाग
नॉर्थ ब्लॉक,
नई दिल्ली-110 001
दिनांक: 02 दिसंबर, 2022